钦定古今图书集成/明伦汇编/宫闱典/第118卷 > 张昶
## 钦定古今图书集成/明伦汇编/宫闱典/第118卷 > 张昶

按《明外史张麒传》：“麒二子昶、昇，并昭皇后兄也。昶从
成祖起兵，取大宁，战郑村坝有功，授义勇中卫指挥
同知。已，援蓟州，败辽东军，还佐世子守北平。”永乐二
年，迁本卫指挥使。三年，调金吾右卫。五年，调锦衣卫。
昶尝有过，成祖戒之曰：“戚畹最当守法，否则罪倍常
人。汝今富贵能不忘贫贱，骄逸何自生？若奢傲放纵，
凌虐下人，必不尔恕，尔尚慎之。”昶顿首谢。十四年调
府军右卫。仁宗立，擢中军都督府左都督。俄封昶彭
城伯，子孙世袭。洪熙改元，掌五军右哨军马。英宗嗣
位，年幼。太皇太后召昶兄弟诫谕之，公朝政弗令预。
昶兄弟素恭谨，因训饬，益自敛。正统三年，长子辅杀
养子之久亡者，论徒。帝特宥之。未几，昶卒，辅病废。子
瑾嗣，以伯爵封辅。命未下而辅卒。初，昶私蓄奄人，瑾
匿不举，事发，下狱，已获释。瑾从弟𤣱，天顺中官锦衣
卫副千户。饮千户吕宏家，恳留歌妓与宿。宏不听，遂
抽刀刺宏。宏创重死，法当斩。𤣱数陈冤，乃援《议亲》末
减。诏不从，迄如律。成化十六年，瑾卒。子信嗣，正德三
年卒。子钦嗣。嘉靖八年革外戚世封，惟张氏二伯得
留其后。嗣见《世表》。